Návrh

VYHLÁŠKA
Úradu geodézie, kartografie a katastra 
Slovenskej republiky

z ......... 2015,

ktorou sa ustanovujú podrobnosti o postupe v katastrálnom konaní 

Úrad geodézie, kartografie a katastra Slovenskej republiky (ďalej len „úrad“) podľa               § 114 písm. d) a e) zákona č. .../2015 Z. z. o katastri nehnuteľností a o zmene a doplnení niektorých zákonov (ďalej len „zákon“) ustanovuje:

PRVÁ ČASŤ

§ 1
Predmet úpravy

Touto vyhláškou sa ustanovujú

a)	registre na úseku katastra (ďalej len „register“),
b)	podrobnosti o postupe v katastrálnom konaní.

§ 2
Registre na úseku katastra

(1)	Prijaté podanie na úseku katastra (ďalej len „podanie“) sa eviduje prostredníctvom technických a programových prostriedkov schválených úradom, určených na spravovanie agendy na úseku katastra nehnuteľností (ďalej len "aplikácia"). 

(2)	Ak nie je v aplikácii pre niektoré registre predpísaná elektronická forma ich vedenia, vedú sa tieto registre ručne.

(3)	Podanie sa eviduje v registroch podľa § 3.
 
§ 3
Druhy registrov

(1)	Okresný úrad na úseku katastra vedie

a)	register V, ktorý obsahuje údaje o konaní vo veci vkladu vlastníckeho práva alebo iného práva vrátane údajov o konaní o návrhu na vklad vedeného iným okresným úradom,

b)	register Z, ktorý obsahuje údaje o konaní vo veci záznamu, okrem verejných listín a iných listín, ktoré sú predmetom zápisu v registroch N a X,

c)	register N, ktorý obsahuje údaje o konaní vo veci nájmu,

d)	register P, ktorý obsahuje údaje na zápis poznámky,

e)	register R, ktorý obsahuje listiny, ktoré súvisia s nehnuteľnosťou alebo s vlastníkom, najmä listina o zmene druhu pozemku, o zmene trvalého pobytu, o zmene priezviska fyzickej osoby, o zmene názvu právnickej osoby, žiadosť o zlúčenie listov vlastníctva a o zápis geometrického plánu,

f)	register PR, ktorý obsahuje listiny vo veciach prešetrovania údajov katastra,

g)	register X, ktorý obsahuje údaje o konaní o oprave chýb v katastrálnom operáte,

h)	register H, ktorý obsahuje údaje o zmene hraníc katastrálnych území,

i)	register O, ktorý obsahuje námietky proti chybám v obnovenom katastrálnom operáte,

j)	register C, ktorý obsahuje údaje o konaní podľa osobitného predpisu,

k)	register UP, ktorý obsahuje údaje o konaní o proteste prokurátora a upozornení prokurátora,

l)	register G1, ktorý obsahuje údaje o overovaní geometrického plánu,

m)	register G2, ktorý obsahuje údaje o overovaní geodetických činností na pozemkové úpravy,

n)	register G4, ktorý obsahuje údaje o overovaní zriadenia a aktualizácie podrobných geodetických bodov,

o)	register G5, ktorý obsahuje údaje o meraní alebo o digitalizácii a zobrazení predmetov, ktoré sa preberajú do základných štátnych mapových diel veľkej mierky, obsahuje údaje o overení záznamov podrobného merania zmien,

p)	register Y, ktorý obsahuje údaje o konaní o priestupkoch a o konaní o iných správnych deliktoch.
 
(2)	Okresný úrad v sídle kraja okrem registrov podľa odseku 1 vedie aj

a)	register Vo, ktorý obsahuje údaje o odvolacom konaní vo veci vkladu,

b)	register Xo, ktorý obsahuje údaje o odvolacom konaní o oprave chýb v katastrálnom operáte,

c)	register Oo, ktorý obsahuje údaje o odvolaní proti rozhodnutiu o námietkach proti chybám v obnovenom katastrálnom operáte,

d)	register Co, ktorý obsahuje údaje o odvolaní proti rozhodnutiu v konaní podľa osobitného predpisu,

e)	register UPo, ktorý obsahuje údaje o konaní o proteste prokurátora a upozornení prokurátora,

f)	register Mo, ktorý obsahuje údaje o návrhu na preskúmanie zákonnosti rozhodnutia mimo odvolacieho konania,

g)	register Ok, ktorý obsahuje údaje o návrhu na obnovu konania,

h)	register Yo, ktorý obsahuje údaje o odvolacom konaní o priestupkoch a o konaní o iných správnych deliktoch právnickými osobami.

§ 4

(1)	Registre okresný úrad vedie zaznamenaním údajov v aplikácii za kalendárny rok.

(2)	Registre sa označujú značkou, názvom a ročníkom.

(3)	Registre sú dokumentačné materiály s trvalou dokumentárnou hodnotou.

§ 5

(1)	Podanie sa zapíše do príslušného registra v deň doručenia, najneskôr v nasledujúci pracovný deň. Podanie doručené okresnému úradu po pracovnom čase, v sobotu, nedeľu alebo v deň pracovného pokoja prostredníctvom elektronických prostriedkov sa zapíše do príslušného registra v nasledujúci pracovný deň.

(2)	Do stĺpca "Doručené ..." sa zapíše dátum uvedený v odtlačku prezentačnej pečiatky. V registri V sa uvedie aj hodina a minúta doručenia podania.

(3)	Číslo, pod ktorým je podanie v registri zapísané, ostáva pridelené podaniu až do jeho vybavenia. Ďalšie podania a súvisiace písomnosti v tej istej veci nedostanú nové číslo, ale sa založia do spisu o tejto veci.

(4)	Zápis do registrov sa vykoná v súlade s predloženým podaním.

§ 6
Mylný zápis v registri

Ak bolo podanie do registra zapísané omylom, v aplikácii sa k podaniu uvedie poznámka "Zapísané omylom" a podanie sa zapíše do správneho registra alebo ak podanie nepatrí do žiadneho registra, zaradí sa do knihy poskytovaných údajov z katastra, do evidencie podľa osobitného predpisu alebo do registratúrneho denníka.
 
§ 7
Overovanie
 
(1)	Overené kópie verejných listín alebo iných listín, na ktorých základe sa má vykonať zápis v katastri ako aj kópie geometrických plánov pre potreby správy a aktualizácie katastra v súlade s právnym stavom a skutočným stavom eviduje okresný úrad v knihe overených kópií alebo rovnopisov verejných listín a iných listín.

(2)	Úkony podľa odseku 1 vykonáva okresný úrad pre vlastnú potrebu alebo pre potrebu iného okresného úradu.

(3)	Kniha overených kópií alebo rovnopisov verejných listín a iných listín sa zakladá za kalendárny rok.

DRUHÁ ČASŤ

POSTUP V KATASTRÁLNOM KONANÍ

§ 8
Postup pri zápise práv k nehnuteľnostiam 

Pri skúmaní listín okresný úrad zisťuje, či zmluva, verejná listina, alebo iná listina obsahuje

a)	názov katastrálneho územia,
b)	pozemok zobrazený ako parcela registra „C“ alebo registra „E“ s vyznačením parcelného čísla,
c)	druh a výmera pozemku,
d)	súpisné číslo domu, prípadne orientačné číslo vchodu s uvedením parcelného čísla parcely zobrazenej ako pozemok, na ktorom je stavba postavená,
e)	číslo bytu, číslo podlažie, podiel na spoločných častiach a na spoločných zariadeniach domu a iné popisné identifikačné údaje, ak je predmetom zápisu právny vzťah k bytu,
f)	číslo nebytového priestoru, číslo podlažia, podiel na spoločných častiach a na spoločných zariadeniach domu a iné popisné identifikačné údaje, ak je predmetom zápisu právny vzťah k nebytovému priestoru, 
g)	meno, priezvisko, rodné priezvisko (názov) a miesto trvalého pobytu (sídlo) vlastníka nehnuteľnosti alebo inej oprávnenej osoby,
h)	dátum narodenia, rodné číslo, ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré sú jej pridelené alebo určené na účely jednoznačnej identifikácie podľa právneho poriadku štátu, ktorého je občanom, (identifikačné číslo organizácie) vlastníka nehnuteľnosti alebo inej oprávnenej osoby,
i)	úradne osvedčený podpis účastníka konania, ak sa vyžaduje,
j)	číslo úradného overenia geometrického plánu, ak sa geometrický plán vyžaduje,
k)	veľkosť spoluvlastníckeho podielu; spoluvlastnícky podiel sa vyjadruje zlomkom k celku.

§ 9

(1)	Okresný úrad skúma, či rozhodnutia štátnych orgánov sú právoplatné alebo vykonateľné a či tieto rozhodnutia, ako aj iné listiny, ktoré podľa zákona č. .../2015 Z. z. o katastri nehnuteľností a o zmene a doplnení niektorých zákonov potvrdzujú alebo osvedčujú právne vzťahy, neobsahujú chyby v písaní, počítaní alebo iné zrejmé nesprávnosti, či nehnuteľnosti sú označené podľa § 5 a či obsahujú náležitosti podľa zákona.

(2)	Okresný úrad neskúma právoplatnosť a vykonateľnosť uznesenia súdu o nariadení predbežného opatrenia.

§ 10
Plomba

(1)	Na list vlastníctva sa vyznačí plomba najneskôr v pracovný deň nasledujúci po dni doručenia zmluvy, verejnej listiny alebo inej listiny, najneskôr v pracovný deň nasledujúci po dni doručenia protestu prokurátora, najneskôr v pracovný deň nasledujúci po dni začatia konania o oprave chyby, konania o zmene schváleného registra obnovenej evidencie pozemkov podľa osobitného predpisu, konania o aktualizácii údajov katastra, konania o zmene hraníc katastrálneho územia alebo konania o obnove katastrálneho operátu.

(2)	Plomba sa vyznačí k

a)	nehnuteľnosti, ktorá je predmetom konania podľa odseku 1 alebo
b)	vlastníckemu vzťahu, ktorý je predmetom konania podľa odseku 1.

(3)	Plomba sa skladá z označenia a poradového čísla registra, označenia príslušného kalendárneho roka a slova „plomba“. Ak sa plomba vyznačuje na základe verejnej listiny alebo inej listiny, uvedie sa aj jej označenie.

(4)	Pri elektronickom spracovaní sa plomba vyznačí na pamäťovom médiu počítača bezprostredne po doručení podania.

(5)	Plomba sa v pozemkovej knihe alebo železničnej knihe nevyznačuje.

§ 11
Rozhodnutie v katastrálnom konaní

(1)	Rozhodnutie v katastrálnom konaní sa vyhotovuje v papierovej podobe alebo v elektronickej podobe.

(2)	Ak je návrh na začatie konania doručený v papierovej podobe, okresný úrad vyhotoví rozhodnutie v

a)	papierovej podobe alebo
b)	elektronickej podobe, ak o to účastník konania požiada v návrhu na začatie konania.

(3)	Ak je návrh na začatie katastrálneho konania doručený v elektronickej podobe, okresný úrad môže vyhotoviť rozhodnutie v

a)	elektronickej podobe alebo
b)	papierovej podobe, ak o to účastník konania požiada v návrhu na začatie konania.

(4)	Po právoplatnosti rozhodnutia sa jedno vyhotovenie rozhodnutia založí do zbierky listín.

§ 12
Postup pri rozhodovaní o vklade

(1)	V konaní o vklade okresný úrad skúma, či

a)	návrh na vklad podali účastníci uvedení v zmluve, alebo ich právni zástupcovia,
b)	po uzavretí zmluvy do rozhodnutia o povolení vkladu nenastali skutkové alebo právne zmeny, ktoré bránia vkladu do katastra.

(2)	Pri skúmaní zmluvy, ktorá nebola vyhotovená vo forme notárskej zápisnice alebo autorizovaná advokátom, okresný úrad zisťuje, či právny úkon svojim obsahom alebo účelom neodporuje zákonu alebo ho neobchádza, alebo sa neprieči dobrým mravom, a to najmä, či 

a)	účastník konania bol spôsobilý na právne úkony,
b)	účastník konania nespôsobilý na právne úkony bol zastúpený zákonným zástupcom alebo iným zástupcom,
c)	za právnickú osobu konal oprávnený zástupca,
d)	zmluva, ktorej účastníkom je osoba, ktorá nemôže čítať alebo písať, bola uzatvorená vo forme notárskej zápisnice,
e)	v zmluve ide skutočne o písomné prejavy vôle osôb v nej uvedených s osobitným zreteľom na tých, ktorých právo na jej strane zaniká alebo sa obmedzuje,
f)	uzavretiu zmluvy účastníkov nie sú na prekážku okolnosti, ktoré bránia nakladaniu s nehnuteľnosťou, a či právnemu úkonu účastníka, ktorý je obmedzený pri disponovaní s nehnuteľnosťou, prípadne k zmluve ako celku bol udelený súhlas,
g)	pravosť podpisu osôb, v prípade, ak sa vyžaduje, bola úradne osvedčená,
h)	predmetom návrhu na vklad sú všetky právne úkony a nehnuteľnosti, ktoré obsahuje zmluva a podliehajú vkladu.

(3)	Procesnými podmienkami na povolenie vkladu sú najmä

a)	zaplatenie správneho poplatku,
b)	náležitosti návrhu na vklad a jeho príloh,
c)	splnomocnenie, ak je účastník konania zastúpený v katastrálnom konaní.

§ 13
Oznámenie o návrhu na vklad

(1)	Oznámenie o návrhu na vklad sa podáva v elektronickej podobe formou elektronického formulára zverejnenom na webovom sídle úradu.

(2)	Oznámenie o návrhu na vklad má pre okresný úrad informatívny charakter a nemá vplyv na poradie zápisov podľa § 31 zákona.

(3)	Ak oznámenie o návrhu na vklad nie je v súlade s údajmi v zmluve, nepovažuje sa za prílohu návrhu na vklad.

§ 14

(1)	Ak zmluva obsahuje chyby v písaní, počítaní a iné zrejmé nesprávnosti, prípadne neobsahuje všetky údaje podľa § 26 zákona, okresný úrad vráti zmluvu na opravu tomu, v prospech koho sa navrhuje vykonanie zápisu. O tejto skutočnosti upovedomí ostatných účastníkov konania v rozhodnutí o prerušení konania. 

(2)	Dodatok k zmluve musí byť pevne spojený so zmluvou. Ak je zmluva vyhotovená v elektronickej podobe, dodatok musí byť spojený so zmluvou zaručeným elektronickým podpisom s pripojenou časovou pečiatkou alebo elektronickou pečaťou s pripojenou časovou pečiatkou.

Konanie o zázname
§ 15

(1)	Na vykonanie záznamu  podľa § 48 zákona sú spôsobilé najmä

a)	osvedčenie notára vydané podľa osobitného predpisu,
b)	právoplatný rozsudok o rozvode manželstva, ak ide o zánik bezpodielového spoluvlastníctva manželov, ktorí do troch rokov od zániku manželstva neuzavreli dohodu o vyporiadaní bezpodielového spoluvlastníctva manželov alebo ak v tejto lehote nepodali na súd návrh na vyporiadanie bezpodielového spoluvlastníctva manželov,
c)	návrh, ak ide o práva k cudzím veciam,
d)	návrh, ktorého prílohou je doklad viažuci sa k vzniku, zmene alebo zániku práva k osobe; ak ide o právo k cudzej veci, ktoré sa viaže na osobu, 
e)	rozsudok súdu o určení vecného práva k nehnuteľnosti alebo o neplatnosti právneho úkonu, alebo o neplatnosti dobrovoľnej dražby,
f)	návrh, ak ide o správu majetku štátu, 
g)	návrh, ktorého prílohou, ak ide o odstúpenie od zmluvy, je

1.	písomný prejav vôle účastníkov zmluvy odstúpiť od zmluvy s úradne osvedčenými podpismi,
2.	rozsudok súdu v prípade, ak bolo právo k nehnuteľnosti dotknuté ďalším právnym úkonom,

h)	vyhlásenie manželov s úradne osvedčenými podpismi, ak nehnuteľnosť nadobudnutá počas trvania manželstva je v bezpodielovom spoluvlastníctve manželov, a sobášny list,
i)	nájomná zmluva, 
j)	zmluva o prevode správy majetku štátu, zmluva o prevode správy majetku obce, zmluva o prevode správy majetku vyššieho územného celku alebo iných skutočností svedčiacich o zverení správy majetku štátu, správy majetku obce alebo správy majetku vyššieho územného celku, 
k)	zmluva o postúpení pohľadávky zabezpečenej záložným právom k nehnuteľnosti,
l)	zmluva o výstavbe, vstavbe alebo nadstavbe domu.

(2)	Ak ide o zápis budovy, ktorá nie je v katastri evidovaná, súhlas vlastníka pozemku k zápisu geometrického plánu nie je potrebný.

§ 16
Oznámenie o vykonaní záznamu

Okresný úrad oznámenie o vykonaní záznamu zašle

a)	písomne na adresu účastníka konania uvedenú v katastri alebo
b)	elektronicky, ak účastník konania požiada o tento spôsob vyrozumenia o zápise.
Konanie o poznámke
§ 17

(1)	Na zápis poznámky, ktorá obmedzuje oprávnenia vlastníka nakladať s nehnuteľnosťou, je spôsobilé najmä uznesenie súdu o predbežnom opatrení, ktorým sa zakazuje nakladať s nehnuteľnosťou, uznesenie súdu o vyhlásení konkurzu, exekučný príkaz na vykonanie exekúcie predajom nehnuteľnosti, rozhodnutie o zabezpečení daňového nedoplatku zriadením záložného práva, rozhodnutie o začatí daňového exekučného konania, daňový exekučný príkaz, colný exekučný príkaz alebo verejná listina, alebo iná listina o práve k nehnuteľnosti, ktorá spochybňuje hodnovernosť údajov katastra o práve k nehnuteľnosti,  alebo iná verejná listina.

(2)	Na zápis poznámky, ktorá informuje o nehnuteľnosti alebo o vlastníkovi, je spôsobilé najmä upovedomenie o začatí exekúcie predajom nehnuteľnosti, oznámenie o začatí daňového exekučného konania alebo colného exekučného konania, uznesenie o nariadení výkonu rozhodnutia predajom nehnuteľnosti alebo začatie vyvlastňovacieho konania, alebo iná verejná listina.

(3)	Účastník konania preukazuje okresnému úradu podanie žaloby žalobou s vyznačenou prezentačnou pečiatkou súdu alebo oznámením súdu, že žaloba bola podaná.

§ 18
Postup pri ohlasovaní zmien údajov katastra

Na doplnenie údajov katastra podľa § 61 zákona sú spôsobilé najmä

a)	rozhodnutie o odňatí poľnohospodárskej pôdy pre nepoľnohospodársky účel alebo rozhodnutie o vyňatí lesných pozemkov,
b)	návrh na zmenu údajov katastra, ktorý nemá vplyv na vznik, zmenu alebo zánik práva k nehnuteľnosti.

§ 19
Spravovanie a aktualizácia katastrálneho operátu

(1)	Na spravovanie elektronickej podoby súboru geodetických informácií a súboru popisných informácií sa používa programové vybavenie autorizované úradom.

(2)	Zmena v súbore geodetických informácií a v súbore popisných informácií katastra sa vykonáva súčasne, ak si to navrhovaná zmena vyžaduje.

(3)	Každá zmena sa zaznamenáva pod poradovým číslom katastrálneho konania.

(4)	Zmena sa v katastrálnom operáte vykonáva len elektronicky.

(5)	Zmena údajov katastra, ktorá nemá vplyv na vznik, zmenu alebo zánik práv k nehnuteľnostiam sa vykonáva na základe žiadosti vlastníka alebo inej oprávnenej osoby alebo z podnetu okresného úradu.

(6)	Žiadosť o vykonanie zmeny obsahuje predmet zmeny a listinu preukazujúcu zmenu, ak je potrebná. Listina nie je potrebná, ak navrhovaná zmena údajov je preukázaná z predloženého preukazu totožnosti.

§ 20
Prešetrovanie údajov katastra

(1)	Predmetom prešetrovania zmien údajov katastra sú ohlásené alebo inak zistené zmeny týkajúce sa údajov o

a)	katastrálnych územiach,
b)	vlastníkoch a o iných oprávnených osobách,
c)	nehnuteľnostiach.

(2)	Oznámenie o výsledku prešetrenia obsahuje 

a)	označenie okresného úradu, ktorý vykonal prešetrenie,
b)	predmet prešetrenia,
c)	preukázané zistenia,
d)	dátum vyhotovenia oznámenia,
e)	meno, priezvisko a podpis osoby, ktorá prešetrenie vykonala.

§ 21

(1)	Údaj o viacnásobnom vlastníctve podľa § 63 ods. 2 písm. d) zákona je údaj v katastri nehnuteľností o tom, že tú istú nehnuteľnosť alebo spoluvlastnícky podiel k tej istej nehnuteľnosti vlastnia najmenej dve osoby, alebo ide o údaj o vlastníckom práve dvoch rôznych osôb k tej istej nehnuteľnosti alebo k spoluvlastníckym podielom tej istej nehnuteľnosti, ktorý zatiaľ nebol zapísaný do katastra, ale vyplýva z verejnej listiny alebo inej listiny. 

(2)	Protokol o oprave chyby vyhotovený podľa § 63 ods. 9 zákona obsahuje
a)	označenie okresného úrad, ktorý vykonal opravu chyby,  
b)	chybný údaj, ktorý je predmetom opravy,
c)	správny údaj, ktorým sa chybný údaj nahradzuje,
d)	dátum vyhotovenia protokolu, 
e)	meno, priezvisko a podpis osoby, ktorá protokol vyhotovila.
§ 22
Postup pri zmene hraníc katastrálnych území

(1)	Na základe oznámenia okresného úradu vyhlási obec začatie katastrálneho konania o zmene hraníc katastrálnych území.

(2)	Konanie o zmene hraníc katastrálnych území vykonáva okresný úrad za účasti navrhovateľa, zástupcu obce, vlastníkov dotknutých nehnuteľností a iných oprávnených osôb.

(3)	Podkladom na konanie o zmene hraníc katastrálnych území je popis priebehu hranice katastrálneho územia zo súboru popisných informácií a pracovná mapa zo súboru geodetických informácií.

(4)	Po vyhotovení popisu priebehu hranice katastrálneho územia sa vyhotoví protokol, ktorý obsahuje popis navrhovaného priebehu hranice katastrálneho územia. Prílohou protokolu je náčrt navrhovaného priebehu hranice katastrálneho územia.

(5)	V rámci konania o zmenu hranice katastrálneho územia vlastníci, držitelia, nájomcovia alebo iné oprávnené osoby trvalo označia lomové body zmenenej hranice katastrálneho územia, a to spôsobom, ktorý určí okresný úrad.

(6)	Ak zmenená hranica katastrálneho územia neprebieha po hraniciach pozemkov vymedzených právami k nehnuteľnostiam evidovanými v katastri, musia byť lomové body zmenenej hranice trvalo stabilizované a zmerané.
 
§ 23

Za zmenu hraníc katastrálnych území sa nepovažuje jej určenie, ak sa nemení jej priebeh v teréne.
 
§ 24
 
Po zmene hraníc katastrálnych území okresný úrad v súbore geodetických informácií a v súbore popisných informácií prečísluje parcelné čísla dotknutých pozemkov.

§ 25

Zmena hraníc katastrálnych území sa publikuje v Spravodajcovi, ktorý vydáva úrad.
 
§ 26

O zmene hranice katastrálneho územia, ktorá je súčasne hranicou obce, rozhodne okresný úrad na základe rozhodnutia o zmene hranice obce.
 
§ 27
Obnova katastrálneho operátu novým mapovaním

(1)	Projekt obnovy katastrálneho operátu novým mapovaním obsahuje

a)	technickú časť, ktorá obsahuje označenie, katastrálne územie, obvod obnovy katastrálneho operátu (ďalej len „obvod obnovy“) a jeho výmeru, technické parametre platného katastrálneho operátu, technické parametre obnoveného katastrálneho operátu a špecifické podmienky; v špecifických podmienkach sa určí najmä spôsob číslovania parciel a bodov, štruktúra nového súboru popisných informácií, povinnosť použitia iných podkladov a iné údaje vyplývajúce zo stavu platného katastrálneho operátu,
b)	organizačnú časť, ktorá obsahuje dátum začatia a ukončenia etáp, dátum odovzdania výsledných elaborátov a kontrolné dátumy,
c)	prílohu, ktorá obsahuje grafický prehľad obvodu obnovy.

(2)	Obvod obnovy je spravidla súvislý plošný útvar, ktorý predstavuje územie s pozemkami určenými na vykonanie obnovy katastrálneho operátu. Hranica obvodu obnovy, ktorá je totožná s hranicou obvodu projektu pozemkových úprav, sa preberie z projektu pozemkových úprav.

(3)	Zisťovanie obvodu obnovy sa teréne vykonáva za účasti katastrálnej komisie. Zápisnica zo zisťovania priebehu hranice obvodu obnovy obsahuje:

a)	názov katastrálneho územia,
b)	dátum zisťovania hranice obvodu obnovy,
c)	meno, priezvisko a podpis zúčastnených osôb,
d)	výsledky zisťovania.

(4)	Pozemky patriace do obvodu projektu pozemkových úprav nie sú predmetom obnovy katastrálneho operátu.

§ 28

(1)	Predvolanie na zisťovanie hraníc pozemkov obsahuje

a)	meno, priezvisko a adresu účastníka konania,
b)	dátum, hodinu a miesto, na ktoré sa má účastník konania dostaviť,
c)	stručný popis činnosti, ktorá sa bude vykonávať,
d)	poučenie.

(2)	Pri zisťovaní priebehu hraníc pozemkov, ktoré sú vlastníckymi hranicami, sa preveruje súlad ich priebehu v teréne so stavom evidovaným v katastri a trvalé označenie lomových bodov týchto hraníc.

(3)	Pri zisťovaní priebehu hraníc pozemkov, ktoré sú hranicami druhu pozemku, sa zisťuje skutočný spôsob využívania pozemku.

(4)	Zápisnica o výsledku zisťovania priebehu hraníc pozemkov obsahuje

a)	kód katastrálneho územia, 
b)	názov katastrálneho územia,
c)	číslo vyšetrovacieho náčrtu,
d)	súpis nehnuteľností s údajmi o pozemkoch, budovách a účastníkoch konania,
e)	výsledok zisťovania priebehu hraníc pozemkov. 

(5)	Výsledok zisťovania priebehu hraníc pozemkov obsahuje dátum zisťovania priebehu hraníc pozemkov, meno a priezvisko účastníkov konania, popis priebehu hraníc pozemkov, spôsob označenia lomových bodov hraníc, výzvy pre účastníkov konania, ich stanoviská, meno, priezvisko a podpis zúčastnených účastníkov konania a členov katastrálnej komisie.

(6)	Zistené zmeny údajov katastra podľa § 79 ods. 9 zákona sa v zápisnici a vyšetrovacom náčrte vyznačujú červenou farbou.

(7)	Zápisnica o zistenom priebehu hraníc obcí obsahuje

f)	údaje o zisťovanom úseku hranice obcí, a to názvy susedných obcí, označenie úseku hranice a dátum zisťovania priebehu hraníc obcí,
g)	meno a priezvisko účastníkov konania,
h)	popis použitých podkladov z katastrálneho operátu,
i)	výsledok zisťovania priebehu hraníc obcí spolu s popisom priebehu hraníc obcí a popisom označenia lomových bodov hraníc obcí,
j)	vyjadrenie zúčastnených účastníkov konania, ich meno, priezvisko a podpis.

(8)	Pri zisťovaní priebehu hraníc pozemkov, ktoré sú súčasne hranicami katastrálnych území patriacich do jednej obce, sa zisťuje priebeh hraníc katastrálnych území, ktoré nie sú súčasne hranicami obcí.

(9)	Zápisnica o zistenom priebehu hraníc katastrálneho územia obsahuje:

k)	základné údaje o zisťovanom úseku hraníc katastrálnych území, a to názov obce, názvy susedných katastrálnych území, označenie úseku hranice a dátum zisťovania,
l)	meno a priezvisko účastníkov konania,
m)	popis použitých podkladov z katastrálneho operátu,
n)	výsledok zisťovania spolu s popisom priebehu hraníc katastrálnych území a popisom označenia lomových bodov hraníc,
o)	návrh na zmenu priebehu hraníc katastrálnych území,
p)	vyjadrenie účastníkov konania, ich meno, priezvisko a podpis.

(10)	Meračské práce sa vykonávajú súčasne so zisťovaním priebehu hraníc pozemkov alebo bezprostredne po ňom.

(11)	V osobitných prípadoch, podľa stavu katastrálnej mapy, sa časť meračských prác vykoná pred zisťovaním priebehu hraníc pozemkov. Výsledky meračských prác slúžia ako jeden z podkladov pre zisťovanie priebehu hraníc pozemkov.

§ 29

(1)	Prečíslovanie parciel sa vykoná v obvode obnovy. Prečíslovanie parciel mimo obvodu obnovy sa vykoná podľa potreby. V časti katastrálneho územia, v ktorom bol do katastra zapísaný projekt pozemkových úprav, sa prečíslovanie nevykoná. Spôsob prečíslovania parciel sa stanoví v projekte obnovy.

(2)	Do nového súboru popisných informácií sa zapisujú

a)	údaje zo zisťovania priebehu hraníc pozemkov,
b)	nové výmery pozemkov určené z nového súboru geodetických informácií.

(3)	Nový súbor popisných informácií má štruktúru stanovenú v projekte obnovy.

(4)	Mapa veľkej mierky nového súboru geodetických informácií má štruktúru podľa osobitného predpisu.

§ 30

(1)	Námietka proti chybám v návrhu obnoveného katastrálneho operátu (ďalej len „námietka“) podaná ústne počas doby určenej na nahliadnutie, na vybavenie ktorej postačuje podať vysvetlenie bez potreby vykonania zmeny v obnovovanom operáte, sa vybaví ústne.

(2)	Námietka podaná písomne alebo námietka podaná ústne počas doby určenej na nahliadnutie, ktorá vyžaduje vykonanie zmeny v obnovovanom operáte, sa vybaví písomne.

(3)	Zápisnica o skončení konania o námietkach obsahuje:

a)	dátum a miesto konania o námietkach,
b)	počet účastníkov konania o námietkach,
c)	počet ústnych a písomných námietok,
d)	meno, priezvisko a podpis zúčastnených zástupcov obce, okresného úradu a osoby, ktorá vykonáva obnovu.

§ 31

(1)	Po skončení konania o námietkach a pred vyhlásením platnosti obnoveného katastrálneho operátu sa obnovovaný katastrálny operát aktualizuje premietnutím zmien z platného katastrálneho operátu v obvode obnovy k dátumu pozastavenia zápisov do katastra a premietnutím zmien vyplývajúcich z konania o námietkach; v platnom katastrálnom operáte sa prečíslujú parcely mimo obvodu obnovy.

(2)	Vyhlásenie platnosti obnoveného katastrálneho operátu obsahuje dátum vyhlásenia platnosti, názov katastrálneho územia a poučenie.

§ 32

Okresný úrad vyznačí neplatnosť katastrálneho operátu na vhodnom, viditeľnom mieste časti katastrálneho operátu textom „NEPLATNÉ odo dňa“.

TRETIA ČASŤ

ÚSCHOVA SPISOV A SPRÍSTUPŇOVANIE LISTÍN ZO SPISOV A ZO ZBIERKY LISTÍN

§ 33
Zakladanie zmlúv, verejných listín a iných listín do zbierky listín

(1)	Okresný úrad po vykonaní zápisu do katastra vyčlení zmluvu, verejnú listinu alebo inú listinu vedenú v registroch V, Z, N, X, H, P, R, O, C a UP a založí ju do zbierky listín. 

(2)	Okresný úrad alebo stredisko zriadené na základe implementácie Národného projektu Elektronické služby katastra nehnuteľností, umožňujúce prijímanie, ukladanie, archivovanie a poskytovanie papierových dokumentov a elektronických dokumentov, ako aj digitalizáciu papierových dokumentov (ďalej len "centrálne elektronické registratúrne stredisko"), v použití alfabetického kódu CERS, po vykonaní zápisu do katastra vytvorí skenovanú podobu zmluvy, verejnej listiny alebo inej listiny vedenej v registroch V, Z, N, X, H, P, R, O, C, PR a UP.

§ 34
Odovzdanie vybaveného spisu do Centrálneho elektronického registratúrneho strediska

(1)	Vybavené spisy sa uschovávajú spravidla počas troch rokov od ich vybavenia v registratúrnom stredisku.

(2)	Po uplynutí lehoty uvedenej v odseku 1 sa vybavené spisy odovzdajú do Centrálneho elektronického registratúrneho strediska.

(3)	Vybavené spisy z registrov vedených podľa § 3 sa spravidla po uplynutí troch rokov od ich uloženia do registratúrneho strediska protokolárne odovzdajú do Centrálneho elektronického registratúrneho strediska.

(4)	Odovzdanie vybaveného spisu do Centrálneho elektronického registratúrneho strediska sa vyznačí v aplikácii.

§ 35
Sprístupňovanie spisov a listín zo zbierky listín a z registratúrneho strediska 

(1)	Zmluvy, verejné listiny, iné listiny a spisy sa vydávajú oprávnenej osobe na nahliadnutie, prípadne vyhotovenie výpisov, odpisov alebo kópií len za súčinnosti povereného zamestnanca vykonávajúceho štátnu službu na úseku katastra na základe písomnej žiadosti. Žiadosť musí byť schválená povereným zamestnancom vykonávajúcim štátnu službu na úseku katastra.

(2)	Do listín uložených v zbierke listín a do spisov uložených v registratúrnom stredisku sa nazerá za prítomnosti povereného zamestnanca vykonávajúceho štátnu službu na úseku katastra v priestoroch na to určených.

(3)	Zo zbierky listín v elektronickej podobe oprávnenej osobe umožní poverený zamestnanec vykonávajúci štátnu službu na úseku katastra nahliadnutie do elektronického dokumentačného materiálu alebo poskytne kópiu tlačovej podoby zmluvy, verejnej listiny alebo inej listiny.
 
§ 36

(1)	V Centrálnom elektronickom registratúrnom stredisku sa ukladajú papierové a elektronické dokumentačné materiály a zabezpečuje sa digitalizácia papierových dokumentačných materiálov.

(2)	Kniha overených kópií alebo rovnopisov verejných listín a iných listín sa ukladajú na desať rokov v registratúrnom stredisku.

§ 37
Účinnosť

Táto vyhláška nadobúda účinnosť 1. januára 2016.